Ondersoek na verkragter-burgemeester beginJeffrey Donson (Foto: Facebook) Die Kommissie vir Geslagsgelykheid (KGG) het ’n ondersoek van stapel gestuur na die verkiesing van Jeffrey Donson as burgemeester van die Kannaland-munisipaliteit in die Wes-Kaap. Daar word berig dat Donson in 2004 aan die verkragting van ’n 15-jarige meisie skuldig bevind is. “Die KGG neem kennis daarvan dat alhoewel Donson na die Wes-Kaapse hooggeregshof geappelleer het en sy vonnis daarna verminder is, die skuldigbevinding aan verkragting nie betwis is nie.” Volgens die KGG beskou hy die verwikkeling as ’n klap in die gesig in die stryd teen geslagsgebaseerde geweld en sal hy poog om met al die relevante partye hieroor in gesprek te tree. Die kommissie sal ’n openbare verklaring uitreik wanneer sy ondersoek afgehandel is. Donson, president van die Independent Civic Organisation of South Africa (ICOSA), is Dinsdag met behulp van die ANC as burgemeester aangewys terwyl Werner Meshoa as onderburgemeester aangewys is. Meshoa is vroeër aan bedrog skuldig bevind. Derrick America, DA‑ provinsiale woordvoerder oor plaaslike regering, het gesê die ANC in die Wes-Kaap het ’n duidelike boodskap aan inwoners gestuur dat hy geslagsgebaseerde geweld nie ernstig opneem nie. “Ons is diep bekommerd dat die ANC so laag sal daal om ’n veroordeelde seksuele verkragter te ondersteun om politieke mag te verkry. Dit is moreel uiters laakbaar dat sulke individue deur die ANC en ICOSA gesanksioneer is om enigsins naby gesagsposisies te wees.” Cilliers Brink, DA-LP en die party se woordvoerder oor samewerkende regering en tradisionele sake, het gesê die party steun die beroep dat die ANC en ICOSA se keuse vir Kannaland-burgemeester hersien word. “Albei die partye moet herbesin oor die aanstelling van ’n veroordeelde kinderverkragter as burgemeester en sodoende verseker dat ’n geskikte kandidaat verkies word.” Die organisasie Action Society het versoek dat Donson en Meshoa uit hul posisies verwyder word. “Dit is ’n growwe belediging dat misdadigers, met die steun van die regerende ANC, enigsins oorweeg word om in die openbare amp te dien,” sê Ian Cameron, woordvoerder van Action Society. Donson is aanvanklik tot vyf jaar tronkstraf gevonnis, maar na sy appèl is sy vonnis ten volle opgeskort en is hy korrektiewe toesig, ’n boete van R20 000 en bywoning van ’n rehabilitasieprogram opgelê. “Een van die hoogste betalende poste in die plaaslike munisipaliteit word deur ’n kinderverkragter gevul en die ander een deur ’n bedrieër. Dit lyk soos ’n intrige vir ’n swak geskrewe rolprentdraaiboek. ‘Ons sal die kinders verkrag en die belasting plunder’ blyk ’n gepaste slagspreuk te wees vir die nuutverkose bemanning in die Kannaland-streek. Die regering onder ANC-leierskap versuim om die burgers van Suid-Afrika te beskerm en maak inbreuk op hul grondwetlike regte,” het Cameron gesê.